Suomi Tyres

Suomi Tyres on suomalainen polkupyörän renkaiden tuotemerkki, jonka omistaja ja valmistaja on lieksalainen DMACK Nordic Oy.
Historia.
Suomalaisten polkupyörän renkaiden valmistuksen pitkä ja vivahteikas historia alkoi Suomen Gummitehtaalla (myöh. Suomen Kumitehdas Oy) Nokialla vuonna 1925.
Vuonna 1967 , Suomen Kumitehdas ja Suomen Kaapelitehdas yhdistyivät ja näistä muodostettiin Oy Nokia Ab.
Nokian kumiteollisuus keskitti polkupyörän renkaiden ja niiden sisäkumien valmistuksen Lieksan Teollisuuskylään vuonna 1974.
1980-luvun lopulla Oy Nokia Ab keskittyi yhä enemmän tietoliikennetekniikkaan ja kumiteollisuudessa aloitettiin saneerausohjelma, jonka seurauksena eri tuotantoyksiköistä muodostettiin joukko erillisiä kumialan yrityksiä. Näin syntyivät mm. Nokian Renkaat vuonna 1988, Teknikum Oy vuonna 1989 ja Nokian Jalkineet vuonna 1990.
Vuosituhannen vaihteessa Nokian Renkaat oli yksi viidestä polkupyörän renkaiden valmistajasta Euroopassa ja ainoa lajissaan Pohjoismaissa.
Tuotevalikoimassa oli parhaimmillaan 250 tuotetta vakio-, retki-, maasto- ja kilpapyöriin. Erikoisalana olivat alamäkirenkaat ja nastalliset talvirenkaat joiden valmistajana Nokian Renkaat oli maailman suurin toimija. Kaikki tuotteet valmistettiin Lieksan tehtaalla, joka toimi kolmessa vuorossa 340 päivää vuodessa.
Myynnistä noin kolmannes oli ensiasennusmyyntiä eurooppalaisille polkupyörien valmistajille. 
Päämarkkina-alueita olivat Pohjoismaat, Keski-Eurooppa ja Pohjois-Amerikka. Vuonna 1999 viennin osuus tuotealueen myynnistä oli lähes 70%.
Nokian Renkaat päätyi valitsemaan strategiakseen erikoistumisen korkealaatuisiin polkupyörän renkaisiin ja kapeisiin erikoistuotesegmentteihin. Näin pyrittiin välttämään suoraa kilpailua Kaukoidästä Euroopan markkinoille tuotujen halpojen renkaiden kanssa.
Polkupyörien kehitys ja uudistuminen oli nopeaa ja renkaiden tuotekehityksessä hyödynnettiin yhteistyötä polkupyöräteollisuuden kanssa. Nokian Renkaat valmisti myös maakohtaisesti räätälöityjä tuotteita markkinoille joiden pyöräilykulttuurin katsottiin sitä vaativan. Tästä työstä esimerkkinä olivat Hollannin markkinoille kehitetyt heijastinnauhalla varustetut ja pistosuojatut renkaat, joiden pintaprofiili oli suunniteltu Hollannin laatoilla päällystettyjä pyöräteitä varten.
Vuonna 1998 Nokian polkupyörän renkaiden myynti oli 45 miljoonaa markkaa ja toimenpiteet tuotevalikoiman selkiyttämiseksi ja tehostustoimet laadun ja tuottavuuden parantamiseksi käynnistettiin. Lieksan tehtaassa valmistettiin 1.7 miljoonaa ulkorengasta ja 1.5 miljoonaa sisärengasta.
Vuonna 1999 Lieksan tehtaalla toteutettiin toiminnanohjausprojekti, jonka tuloksena tilausohjautuvan valmistuksen osuus tehtaan tuotannosta kasvoi ja valmistevaraston tasoa pystyttiin alentamaan. Polkupyöränrenkaiden tuotevalikoima uudistui voimakkaasti. Tuotekehityksen painopistealueita olivat maastoajorenkaat, nastarenkaat sekä uusi tuoteperhe Keski-Euroopan retkipyörämarkkinoille. Uusien tuotteiden osuus tuotealueen myynnistä oli lähes kolmannes eli 28%.
Vuosituhannen vaihteen rengasuutuuksia olivat vuonna 1998 kehitetty ja Pohjois-Amerikassa suurta suosiota saanut alamäkirengas Gazzaloddi, sekä yleismaastopyörän rengas Gazzut, vuonna 1999 Downhill-ajoon lanseerattu Freddie’s Revenz 336 ja Nokian NBX 2.1 joista vm. nousi vuoden 2002 loppuun mennessä yhtiön myydyimmäksi maastorenkaaksi. Renkaan suosiota siivittivät alan kansainvälisten lehtien testivoitot joissa rengasta luonnehdittiin ”lähes täydelliseksi”. 
Maastoajoon suunniteltujen renkaiden päämarkkina-alueet olivat Pohjois-Amerikka ja Keski-Eurooppa. 
Lehdistössä Nokian Renkaat arvioitiin alamäkirenkaissa tuoteryhmän johtavaksi rengastoimittajaksi.
Vuonna 2000 Nokian Renkailla valmistettiin 1.2 miljoonaa polkupyörän ulkorengasta ja 1.1 miljoonaa sisärengasta.
Vuoden lopussa Nokian Unitubesisärenkaiden tuotantolinja Lieksan tehtaalta myytiin tšekkiläiselle Rubena-yhtymälle, joka toimi jatkossa Nokian Renkaiden ja myöhemmin vuoteen 2007 Suomen Rengastehtaan sopimusvalmistajana.
Vuonna 2002 pitkään jatkuneet panostukset tuotteiden ja jakelutien kehittämiseen sekä tuotannon tehostamiseen olivat viimein tuottaneet tulosta ja viidettä vuotta jatkunut liikevaihdon lasku onnistuttiin taittamamaan. Myynti painottui volyymirenkaisiin jotka myytiin sekä ensiasennukseen että jälkimarkkinoille. Lieksan tehdas valmisti 830 000 ulkorengasta.
Vuoden 2003 myyntiohjelmassa oli aikakauden uutuuksien lisäksi paljon perinteisiä vakiomalleja kuten ensiasennusrenkaina polkupyöräteollisuudessa käytetyt Sydney kesärenkaat tai osin jo 1980-luvulla julkaistut Hakkapeliitta talvirenkaat.
Vuonna 2004 Nokian Renkaat myi polkupyöränrenkaiden liiketoiminnan Suomen Rengastehdas Oy:lle 3.6 miljoonan euron kauppahinnalla. Yksikön palveluksessa olleet 59 henkilöä siirtyivät 1.12.2004 alkaen uudelle omistajalle vanhoina työntekijöinä. 
Maaliskuussa 2005 Suomi Tyres rekisteröitiin Suomen Rengastehdas Oy:n aputoiminimeksi.
Suomen Rengastehdas valmisti ja markkinoi polkupyörän renkaita Nokian merkillä ainakin vuoteen 2007 kunnes tuotemerkiksi vaihtui Suomi Tyres.
Syksyn 2008 markkinoille julkaistiin uudentyyppinen Rollspeed W kitkarengas ympärivuotiseen retkipyöräilyyn, sen menestys jäi kuitenkin vähäiseksi ja mallin valmistuksesta myöhemmin luovuttiin.
Vuonna 2019 Aino ja Reino kotikenkiä Lieksassa valmistanut PK Kappi Oy ajautui konkurssiin. 
Konkurssi vaikutti emoyhtiö Suomen Kumitehdas Oy:n kautta myös tytäryhtiö Suomen Rengastehtaaseen, joka asetettiin konkurssiin 20. toukokuuta 2019.
Syyskuussa vuonna 2019 kaksi lieksalaista yrittäjää ostivat Suomen Rengastehtaan konkurssipesän ja käynnistivät uudelleen polkupyörän renkaiden tuotannon ja uusi yhtiö Lieksa Tyres Oy perustettiin. Se joutui kuitenkin jo muutaman toimintavuoden kuluttua jättämään konkurssihakemuksen nopeasti nousseiden energia- ja materiaalikustannusten vuoksi 17. huhtikuuta 2023.
Marraskuussa 2023 englantilainen rallirenkaiden valmistaja DMACK ilmoitti ostaneensa Lieksa Tyres Oy:n konkurssipesän ja Suomi Tyres tuotemerkin. Uusi omistaja DMACK Nordic Oy kertoi sijoittavansa uusiin tuotantolinjoihin ja tuotekehitykseen. Rengasvalmistus Kerantien tehtaalla Lieksassa alkoi uudelleen kevättalvella 2024.
Maaliskuussa 2024 DMACK Nordic Oy ilmoitti erikoistuneensa polkupyörän talvirenkaisiin.
Valmistus ja markkinointi.
Suomi Tyres polkupyörän renkaita on valmistettu ja markkinoitu alun perin kahdessa pääkategoriassa; talvirenkaita ja kesärenkaita. Lisäksi tuotannossa on ollut renkaita pyörätuoleihin, mopedeihin ja ravikärryihin.
Vuosien 2020-2022 uutuuksina tuotantoon tulivat Piikkisika ja Routa sarjojen talvirenkaat, sekä Lieksa ja Koli sarjojen kesärenkaat, joista Routa ja Koli renkaita valmistettiin myös sähköpyörissä käytettäviksi. Piikkisika renkaissa nastoja on jopa ennennäkemättömät 408 kpl.
Vuosina 2019-2023 tuotannossa oli myös alkujaan Oy Nokia Ab kumiteollisuuden ja sen seuraajien suunnittelemia klassikkorenkaita. Talvirenkaissa klassikkoja edustivat A10, Kide W106, Hile W240 ja WXC, sekä Mount &amp; Ground W160. Kesärenkaiden klassikkoja olivat SL-35 (alkujaan Nokia SL-35), Mount &amp; City, Pacer S, Rollspeed TS ja Ultra Tour 2.
Maaliskuusta 2024 lähtien klassikkoja edustavat STUD (alkujaan Nokia A10), Kide ja Hile (aiemmin Hakkapeliitta W106 ja Hakkapeliitta W240).
Renkaissa käytetään erityisesti pohjoisen ankariin ja kylmiin olosuhteisiin kehitettyjä kumilaatuja ja kotimaisia teräs- tai kovametallinastoja. Kaikki renkaat valmistetaan myrkyttömistä ja ympäristöystävällisistä kumilaaduista, joihin siirtyminen alkoi jo Nokian Renkailla vuonna 2000.
Kumimateriaalin Suomi Tyres renkaisiin toimittavat ja valmistavat Teknikum Oy ja ruotsalainen Trelleborg Ab.
Tunnustukseksi tuotteiden korkeasta kotimaisuusasteesta niille myönnettiin vuonna 2022 Avainlippu-merkki.
Talvirenkaita ISO / ETRTO koossa 54-584 on markkinoitu käytettäviksi kotimaisissa klassikkopyörissä kuten Helkaman valmistamissa Ainossa, Oivassa ja Jääkärissä.